Suvestinė redakcija nuo 2010-11-14

Nutarimas paskelbtas: Žin. 2008, Nr. 149-6059, i. k. 1081100NUTA00001347

Lietuvos Respublikos Vyriausybė

NUTARIMAS

DĖL LIETUVOS RESPUBLIKOS VYRIAUSYBĖS 2003 M. RUGPJŪČIO 12 D. NUTARIMO NR. 1002 „DĖL PAVYZDINIO MINISTERIJŲ DARBO REGLAMENTO PATVIRTINIMO“ PAKEITIMO

2008 m. gruodžio 24 d. Nr. 1347

Vilnius

Lietuvos Respublikos Vyriausybė nutaria:

1. Pakeisti Pavyzdinį ministerijų darbo reglamentą, patvirtintą Lietuvos Respublikos Vyriausybės 2003 m. rugpjūčio 12 d. nutarimu Nr. 1002 „Dėl Pavyzdinio ministerijų darbo reglamento patvirtinimo“ (Žin., 2003, Nr. 80-3639; 2007, Nr. 127-5175):

1.1. Išdėstyti 9.1 punktą taip:

„9.1. ministerijos strateginių veiklos planų, įstaigų prie ministerijos strateginių ar metinių veiklos planų patvirtinimo, jeigu ministras tvirtinti įstaigos prie ministerijos metinių veiklos planų nepaveda įstaigos prie ministerijos vadovui;“.

1.2. Neteko galios nuo 2010-11-14

Punkto naikinimas:

Nr. 1559, 2010-11-03, Žin. 2010, Nr. 133-6771 (2010-11-13), i. k. 1101100NUTA00001559

1.3. Išdėstyti 19 punkto pirmąją pastraipą taip:

„19. Ministerijos veikla organizuojama vadovaujantis ministro patvirtintais strateginiais veiklos planais, rengiamais vadovaujantis Strateginio planavimo metodika ir derinamais su Lietuvos Respublikos Vyriausybės programa, Valstybės ilgalaikės raidos strategija, patvirtinta Lietuvos Respublikos Seimo 2002 m. lapkričio 12 d. nutarimu Nr. IX-1187 (Žin., 2002, Nr. 113-5029), kitais strateginio planavimo dokumentais. Sutrumpintiems ministerijos strateginiams veiklos planams pritaria Lietuvos Respublikos Vyriausybė. Ministerijos strateginiai veiklos planai skelbiami ministerijos interneto tinklalapyje.“

1.4. Išdėstyti 21 punktą taip:

„21. Ministerijos metines veiklos ataskaitas, kuriose informuojama, kaip vykdoma Lietuvos Respublikos Vyriausybės programa, jos įgyvendinimo priemonės, ministerijos strateginis veiklos planas ir įstaigų prie ministerijos strateginiai ar metiniai veiklos planai, Lietuvos Respublikos Vyriausybei teikia ministras.“

1.5. Išdėstyti 52 punktą taip:

„52. Apie numatomus ir įvykusius ministro, viceministro, ministerijos valstybės sekretoriaus ar ministerijų sekretorių susitikimus su užsienio valstybių oficialiais asmenimis, tarptautinių institucijų ir organizacijų atstovais informuojama Užsienio reikalų ministerija teisės aktų nustatyta tvarka. Kai šiuose susitikimuose aptariami Europos Sąjungos klausimai, ataskaitos pateikiamos ir Vyriausybės kanceliarijai.“

1.6. Išdėstyti 63 punktą taip:

„63. Ministras, viceministras, ministerijos valstybės sekretorius ir ministerijos sekretoriai, numatydami savo oficialius ar darbo vizitus į užsienio valstybes (taip pat ministro sudaromų specialių darbo grupių darbo vizitus į užsienio valstybes derėtis ir rengti tarptautinių sutarčių), ne vėliau kaip prieš savaitę (išskyrus iš anksto nenumatytus vizitus) informuoja Užsienio reikalų ministeriją apie išvykimo laiką, delegacijos sudėtį, numatomus oficialius susitikimus, šių susitikimų tikslus ir ne vėliau kaip per savaitę nuo vizitų ir susitikimų pabaigos pateikia šiai ministerijai jų ataskaitas. Kai šiuose vizituose ir susitikimuose aptariami Europos Sąjungos klausimai, ataskaitos pateikiamos ir Vyriausybės kanceliarijai.“

2. Šis nutarimas, išskyrus 1.5 ir 1.6 punktus, įsigalioja 2009 m. sausio 1 dieną.

MINISTRAS PIRMININKAS	ANDRIUS KUBILIUS

VIDAUS REIKALŲ MINISTRAS	RAIMUNDAS PALAITIS

Pakeitimai:

1.

Lietuvos Respublikos Vyriausybė, Nutarimas

Nr. 1559, 2010-11-03, Žin., 2010, Nr. 133-6771 (2010-11-13), i. k. 1101100NUTA00001559

Dėl Lietuvos Respublikos Vyriausybės 2003 m. rugpjūčio 12 d. nutarimo Nr. 1002 "Dėl Pavyzdinio ministerijų darbo reglamento patvirtinimo" pakeitimo